CELEX: 62019TN0752
Language: mt
Date: 2019-11-05 00:00:00
Title: Kawża T-752/19: Rikors ippreżentat fil-5 ta’ Novembru 2019 – Inchcape vs Il-Kummissjoni

27.1.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 27/51
            
         
      Rikors ippreżentat fil-5 ta’ Novembru 2019 – Inchcape vs Il-Kummissjoni
      (Kawża T-752/19)
      (2020/C 27/54)
      Lingwa tal-kawża: l-Ingliż
      
         Partijiet
      
      
         Rikorrenti: Inchcape plc (Londra, ir-Renju Unit) (rappreżentanti: M. Anderson, Solicitor)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni (UE) 2019/1352 tat-2 ta’ April 2019 dwar l-Għajnuna mill-Istat SA.44896 implimentata mir-Renju Unit dwar l-Eżenzjoni mill-Finanzjament tal-Gruppi ta' CFC (ĠU 2019 L 216, p. 1) fl-intier tagħha sa fejn tikkonċerna lir-rikorrenti;
               
            
                  —
               
               
                  sussidjarjament, tordna li fid-determinazzjoni tal-ammont tal-għajnuna li għandha tiġi rkuprata, telf, ħelsien jew eżenzjonijiet li kienu disponibbli għar-rikorrenti fiż-żmien meta talbet l-Eżenzjoni mill-Finanzjament tal-Gruppi, jew li kienu jkunu disponibbli għar-rikorrenti dak iż-żmien li kieku ma talbitx l-Eżenzjoni mill-Finanzjament tal-Gruppi, għandhom f’kull każ jittieħdu inkunsiderazzjoni anki jekk l-aċċess gaħl dak it-telf, ħelsien jew eżenzjonijiet issa huwa preskritt skont il-liġi tar-Renju Unit u irrispettivament minn jekk humiex awtomatiċi jew le;
               
            
                  —
               
               
                  f’kull każ, tordna lill-konvenuta tbati l-ispejjeż tar-rikorrenti.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka disa’ motivi.
      
                  1.
               
               
                  L-ewwel motiv, li jallega li l-konvenuta naqset milli tistabbilixxi li l-Eżenzjoni mill-Finanzjament tal-Gruppi tikkostitwixxi vantaġġ. Ir-rikorrenti targumenta li l-konvenuta naqset milli tipprova li jeżisti vantaġġ f’kull każ fejn intalbet l-Eżenzjoni mill-Finanzjament tal-Gruppi.
               
            
                  2.
               
               
                  It-tieni motiv, li jallega li ma kien hemm ebda intervent mill-Istat jew permezz ta’ riżorsi tal-Istat. Il-Kummissjoni naqset milli tipprova li t-talba għal Eżenzjoni mill-Finanzjament tal-Gruppi wasslet ċertament għal tnaqqis fir-responsabbiltà għat-taxxa fuq il-kumpanniji fir-Renju Unit.
               
            
                  3.
               
               
                  It-tielet motiv, li jallega li l-Eżenzjoni mill-Finanzjament tal-Gruppi ma tagħtix vantaġġ lil ċerti impriżi jew lill-produzzjoni ta’ ċerti prodotti. Ir-rikorrenti targumenta li l-konvenuta wettqet żball meta (i) iddefinixxiet is-sistema ta’ referenza b’mod ristrett wisq bħar-regoli fil-Parti 9A tat-Taxation (International and Other Provisions) Act 2010 minflok il-UK corporate tax system iktar wiesgħa; (ii) naqset milli tifhem li l-Kapitolu 9 tal-Parti 9A tat-Taxation (International and Other Provisions) Act 2010 ma huwiex deroga mill-Kapitolu 5 tagħha; u (iii) naqset milli tirrikonoxxi li, anki kieku l-imsemmi Kapitolu 9 huwa deroga mill-imsemmi Kapitolu 5, dan huwa ġġustifikat min-natura jew mill-iskema ġenerali tal-imsemmija Parti 9A.
               
            
                  4.
               
               
                  Ir-raba’ motiv, li jallega li l-Eżenzjoni mill-Finanzjament tal-Gruppi ma taffettwax il-kummerċ bejn l-Istati Membri. Huwa argumentat li l-Kummissjoni wettqet żball meta kkonkludiet li l-Eżenzjoni mill-Finanzjament tal-Gruppi tista’ tinfluwenza l-għażliet magħmula minn gruppi multinazzjonali fir-rigward tal-post fejn jinsabu l-funzjonijiet tal-finanzi tal-grupp u l-uffiċċju prinċipali tagħhom fi ħdan l-Unjoni.
               
            
                  5.
               
               
                  Il-ħames motiv, li jallega li l-Eżenzjoni mill-Finanzjament tal-Gruppi ma toħloqx distorsjoni jew thedded li toħloq distorsjoni tal-kompetizzjoni. Huwa asserit li l-Kummissjoni naqset milli tipprova li t-talba għal-Eżenzjoni mill-Finanzjament tal-Gruppi wassal ċertament għal tnaqqis fir-responsabbiltà għat-taxxa fuq il-kumpanniji fir-Renju Unit.
               
            
                  6.
               
               
                  Is-sitt motiv, li jallega li l-irkupru tal-għajnuna allegata jkun jikser il-prinċipji ġenerali tal-Unjoni. Ir-rikorrenti targumenta li t-test tal-funzjonijiet tal-persuni sinifikanti fit-Taqsima 371EB tal-Kapitolu 5 tal-Parti 9A tat-Taxation (International and Other Provisions) Act 2010 huwa nieqes minn ċertezza legali, li r-Renju Unit kellu marġni ta’ diskrezzjoni biex jindirizza dik l-inċertezza u li l-konvenuta kisret l-obbligu tagħha li twettaq analiżi kompleta tal-fatturi relevanti kollha. Billi ordnat l-irkupru tal-għajnuna, il-Kummissjoni aġixxiet bi ksur tal-Artikolu 16(1) tar-Regolament tal-Kunsill (UE) 2015/1589 (1), li jipprojbixxi l-irkupru ta’ għajnuna meta l-irkupru jkun imur kontra prinċipju ġenerali tal-liġi tal-Unjoni.
               
            
                  7.
               
               
                  Is-seba’ motiv, li jallega li l-vantaġġ selettiv jiġi eliminat, u ma jkun meħtieġ ebda rkupru, jekk ir-Renju Unit jestendi retrospettivament l-Eżenzjoni mill-Finanzjament tal-Gruppi għal self upstream u għal self mingħand terzi. Ir-rikorrenti ssostni li l-konvenuta naqset milli tirrikonoxxi li t-teħid ta’ tali azzjoni jelimina kwalunkwe vantaġġ selettiv (jekk għall-mument wieħed jassumi li hemm tali vantaġġ) u f’dan il-każ ma jkun hemm l-ebda għajnuna mill-Istat illegali li jkollha tiġi rkuprata skont id-dritt tal-Unjoni.
               
            
                  8.
               
               
                  It-tmien motiv, li jallega li fid-determinazzjoni tal-ammont tal-għajnuna li għandha tiġi rkuprata, telf, ħelsien jew eżenzjonijiet li kienu disponibbli għar-rikorrenti (kemm jekk permezz ta’ talba, għażla jew awtomatikament) fiż-żmien meta din tablet l-Eżenzjoni mill-Finanzjament tal-Gruppi, jew li kienu jkunu disponibbli dak iż-żmien li kieku ma talbitx l-Eżenzjoni mill-Finanzjament tal-Gruppi, għandhom jittieħdu inkunsiderazzjoni anki jekk l-aċċess għal dak it-telf, ħelsien jew eżenzjonijiet issa huwa preskritt taħt il-liġi tar-Renju Unit. Ir-rikorrenti ssostni li din hija l-interpretazzjoni korretta tal-premessa 203 tad-deċiżjoni kkontestata iżda, sa fejn dan ma huwiex il-każ, id-deċiżjoni kkontestata hija żbaljata għaliex in-nuqqas ta’ teħid inkunsiderazzjoni ta’ tali telf, ħelsien jew eżenzjonijiet iwassal għal kalkolu żejjed tal-ammont tal-għajnuna, liema ħaġa tintroduċi distorsjoni fis-suq intern.
               
            
                  9.
               
               
                  Id-disa’ motiv, li jallega li l-Kummissjoni naqset milli tissostanzja l-motivi tagħha b’relazzjoni mal-eżenzjoni ta’ riżorsi kwalifikanti u mal-eżenzjoni tal-imgħax imqabbel u milli twettaq analiżi sħiħa tal-fatturi relevanti kollha. Ir-rikorrenti targumenta li l-konvenuta naqset milli tiddistingwi bejn tliet eżenzjonijiet separati taħt il-Kapitolu 9 tal-Part 9A tat-Taxation (International and Other Provisions) Act 2010, li joperaw indipendentement, u milli tifhem li l-eżenzjoni ta’ riżorsi kwalifikanti u l-eżenzjoni tal-imgħax imqabbel ma jissostitwixxux it-test tal-funzjonijiet tal-persuni sinifikanti u li l-eżistenza tal-eżenzjoni tal-imgħax imqabbel fil-Kapitolu 9 turi li l-konvenuta wettqet żball meta ddefinixxiet is-sistema ta’ referenza b’mod ristrett wisq bħala r-regoli fl-imsemmija Parti 9A minflok is-sistema iktar wiesgħa tat-taxxa fuq il-kumpanniji tar-Renju Unit.
               
            
         (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015 L 248, p. 9).